CELEX: 
Language: sl
Date: 2020-10-14 00:00:00
Title: DELEGIRANA UREDBA KOMISIJE (EU) …/… o dopolnitvi Uredbe (EU) 2016/429 Evropskega parlamenta in Sveta glede zahtev v zvezi z zdravstvenim varstvom živali, veterinarskimi spričevali in uradnim obveščanjem o premikih proizvodov živalskega izvora iz kopenskih živali znotraj Unije

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Uredba (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“)
                  1
                določa pravila o prenosljivih boleznih živali. Zlasti poglavje 6 naslova I dela IV navedene uredbe določa pravila za proizvodnjo, predelavo in distribucijo proizvodov živalskega izvora znotraj Unije. Poglavje 6 določa tudi več pooblastil za Komisijo za sprejetje delegiranih aktov, ki dopolnjujejo pravila, že določena v navedeni uredbi.
            
            
               Del področja uporabe nekaterih od navedenih pooblastil je že zajet s pravili iz Delegirane uredbe Komisije (EU) 2020/687 z dne 17. decembra 2019 o dopolnitvi Uredbe (EU) 2016/429 Evropskega parlamenta in Sveta glede pravil za preprečevanje in obvladovanje nekaterih bolezni s seznama
                  2
               . Delegirana uredba (EU) 2020/687 zlasti določa dopolnilna pravila o ukrepih za obvladovanje bolezni, vključno z ukrepi za zmanjšanje tveganja in omejitvami premikov pošiljk proizvodov živalskega izvora, ki so proizvedeni ali predelani na območjih z omejitvami, vzpostavljenih v primeru bolezni kategorij A, B in C iz člena 9(1)(a), (b) in (c) Uredbe (EU) 2016/429, kot so opredeljene v Izvedbeni uredbi Komisije (EU) 2018/1882 o uporabi nekaterih pravil za preprečevanje in obvladovanje bolezni za kategorije bolezni s seznama ter o oblikovanju seznama vrst in skupin vrst, ki predstavljajo znatno tveganje za širjenje navedenih bolezni s seznama
                  3
               . 
            
            
               Cilj tega osnutka delegirane uredbe je torej določiti pravila, ki niso zajeta z Delegirano uredbo Komisije (EU) 2020/687, za premike pošiljk proizvodov živalskega izvora iz kopenskih živali znotraj Unije v okviru preprečevanja in obvladovanja nekaterih bolezni s seznama in porajajočih se bolezni. Ta osnutek delegirane uredbe temelji na istem pristopu kot akti Unije, ki so bili sprejeti pred Uredbo (EU) 2019/429 in ki določajo pogoje za distribucijo proizvodov živalskega izvora, saj so se pravila iz navedenih aktov izkazala kot učinkovita pri preprečevanju širjenja navedenih bolezni znotraj Unije. Ta osnutek delegirane uredbe zlasti temelji na istem pristopu kot Direktiva Sveta 2002/99/ES z dne 16. decembra 2002 o predpisih v zvezi z zdravstvenim varstvom živali, ki urejajo proizvodnjo, predelavo, distribucijo in uvoz proizvodov živalskega izvora, namenjenih prehrani ljudi
                  4
               .
            
            
               Ta osnutek delegirane uredbe se sprejme na podlagi novega zakonodajnega okvira za zdravstveno varstvo živali iz Uredbe (EU) 2016/429, ki zagotavlja večjo doslednost glede zahtev v zvezi z zdravstvenim varstvom živali in večjo prožnost za pristojne organe držav članic.
            
            
               Ta osnutek delegirane uredbe določa predvsem naslednja pravila, ki dopolnjujejo Uredbo (EU) 2016/429 glede zahtev v zvezi z zdravstvenim varstvom živali, veterinarskimi spričevali in informacijami o premikih pošiljk proizvodov živalskega izvora iz kopenskih živali znotraj Unije:
            
            
               (a)obveznosti za izvajalce dejavnosti pri premikih navedenih pošiljk;
            
            
               (b)informacije, ki se vključijo v veterinarska spričevala, ki morajo biti priložena navedenim pošiljkam;
            
            
               (c)informacije, ki jih izvajalci dejavnosti predložijo pristojnemu organu za vnaprejšnje uradno obveščanje o premikih navedenih pošiljk; 
            
            
               (d)postopki v nujnih primerih za uradno obveščanje o premikih navedenih pošiljk v primeru izpadov električne energije in drugih motenj delovanja sistema TRACES. 
            
            
               2.POSVETOVANJA PRED SPREJETJEM AKTA
            
            
               Komisija je vsebino tega osnutka delegirane uredbe poslala članom strokovne skupine za zdravje živali (E00930). Osnutek delegirane uredbe je bil dan na voljo tudi Evropskemu parlamentu in Svetu, ki pa nista predložila nobenih pripomb. 
            
            
               Poleg tega so se z mehanizmom povratnih informacij za boljše pravno urejanje v obdobju od 17. avgusta 2020 do 15. septembra 2020 zbirale tudi pripombe zainteresiranih strani o osnutku delegirane uredbe. Skupno je bilo prejetih pet povratnih informacij, vključno z enim mnenjem nacionalnega pristojnega organa, enim mnenjem državljana posameznika in tremi anonimnimi mnenji. Prispevki, prejeti v okviru posvetovanja, so bili upoštevani pri pripravi osnutka delegirane uredbe.
            
            
               3.PRAVNI ELEMENTI DELEGIRANEGA AKTA
            
            
               Ta delegirana uredba se sprejme v okviru Uredbe (EU) 2016/429 ter zlasti v skladu s členi 166(3), 168(3) in 169(5) Uredbe.
            
            
               DELEGIRANA UREDBA KOMISIJE (EU) …/…
            
            
               z dne 14.10.2020
            
            
               o dopolnitvi Uredbe (EU) 2016/429 Evropskega parlamenta in Sveta glede zahtev v zvezi z zdravstvenim varstvom živali, veterinarskimi spričevali in uradnim obveščanjem o premikih proizvodov živalskega izvora iz kopenskih živali znotraj Unije
            
         
         
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (EU) 2016/429 Evropskega parlamenta in Sveta z dne 9. marca 2016 o prenosljivih boleznih živali in o spremembi ter razveljavitvi določenih aktov na področju zdravja živali („Pravila o zdravju živali“)
                  5
                ter zlasti členov 166(3), 168(3) in 169(5) Uredbe,
            
            
               ob upoštevanju naslednjega:
            
            
               (1)Uredba (EU) 2016/429 med drugim določa pravila v zvezi s proizvodnjo, predelavo in distribucijo proizvodov živalskega izvora iz kopenskih živali znotraj Unije. Prav tako določa, da Komisija sprejme delegirane akte v zvezi s podrobnimi zahtevami, ki dopolnjujejo pravila, že določena v navedeni uredbi, ter zlasti pravila o preventivnih ukrepih, vključno z ukrepi za zmanjšanje tveganja, o omejitvah premikov pošiljk proizvodov živalskega izvora iz kopenskih živali ter o vnaprejšnjem uradnem obveščanju o takšnih premikih za zagotovitev, da takšni proizvodi ne povzročajo širjenja bolezni s seznama ali porajajočih se bolezni znotraj Unije.
            
            
               (2)Poleg tega bi bilo treba pri pravilih iz tega akta upoštevati pravila Unije o premikih pošiljk proizvodov živalskega izvora iz kopenskih živali znotraj Unije, ki so določena v aktih Unije, sprejetih pred Uredbo (EU) 2016/429, in zlasti v Direktivi Sveta 2002/99/ES, saj so se izkazala za učinkovita pri boju proti širjenju živalskih bolezni. Pri pravilih iz tega akta bi bilo treba upoštevati tudi izkušnje, pridobljene pri uporabi pravil iz navedenih prejšnjih aktov, in treba bi jih bilo prilagoditi novemu zakonodajnemu okviru za zdravstveno varstvo živali iz Uredbe (EU) 2016/429.
            
            
               (3)Člen 166 Uredbe (EU) 2016/429 določa splošne obveznosti izvajalcev dejavnosti glede zdravstvenega varstva živali v vseh fazah proizvodnje, predelave in distribucije proizvodov živalskega izvora iz kopenskih živali, vključno s premiki pošiljk navedenih proizvodov znotraj Unije. Zlasti določa odgovornosti izvajalcev dejavnosti v zvezi s širjenjem bolezni s seznama in porajajočih se bolezni ter predvsem takrat, ko pristojni organ na kraju proizvodnje ali predelave navedenih proizvodov uvede ukrepe v nujnih primerih ali omejitve premikov. Obvladovanje širjenja bolezni s seznama in porajajočih se bolezni zato ni le odgovornost izvajalcev dejavnosti, ampak tudi odgovornost pristojnega organa. V tej uredbi bi bilo zato treba določiti jasno obveznost za izvajalce dejavnosti, da pošiljke takšnih proizvodov, proizvedenih ali predelanih na krajih, kjer veljajo ukrepi v nujnih primerih ali omejitve premikov, premikajo šele po pridobitvi odobritve pristojnega organa in ob upoštevanju vseh pogojev, uvedenih za navedeno odobritev. 
            
            
               (4)Člen 168 Uredbe (EU) 2016/429 določa nekatere zahteve po informacijah v zvezi z veterinarskimi spričevali, ki morajo biti priložena pri premikih pošiljk proizvodov živalskega izvora iz kopenskih živali, in pooblašča Komisijo za sprejemanje delegiranih aktov, ki dopolnjujejo navedene informacije. V tej uredbi bi bilo zato treba določiti zahteve po informacijah v zvezi z veterinarskim spričevalom, ki mora biti priložen pošiljkam takšnih proizvodov, proizvedenih in predelanih na krajih, kjer veljajo ukrepi v nujnih primerih ali omejitve premikov, kot je določeno v členu 166(2) Uredbe (EU) 2016/429. To bi moralo vključevati informacije o izpolnjevanju pogojev, ki jih pristojni organ določi za premike navedenih pošiljk. Zahteve po informacijah, ki se določijo v tej uredbi, je treba upoštevati v vzorcu veterinarskega spričevala za proizvode živalskega izvora, opredeljenem v ločenem izvedbenem aktu, ki določa pravila za enotno uporabo Uredbe (EU) 2017/625 in Uredbe (EU) 2016/429 v zvezi s pravili o zdravju živali glede vzorcev uradnih spričeval, uradnih potrdil in vzorcev deklaracij za nekatere kategorije kopenskih živali in njihovega zarodnega materiala.
            
            
               (5)Člen 169 Uredbe (EU) 2016/429 določa pravila za vnaprejšnje uradno obveščanje o premikih proizvodov živalskega izvora iz kopenskih živali v druge države članice ter Komisijo pooblašča za sprejemanje delegiranih aktov v zvezi z zahtevami po informacijah za takšno vnaprejšnje uradno obveščanje in za postopke v nujnih primerih za vnaprejšnje uradno obveščanje v primeru izpadov električne energije in drugih motenj delovanja sistema TRACES. V tej uredbi bi bilo zato treba določiti zahteve po informacijah za izvajalce dejavnosti pri vnaprejšnjem uradnem obveščanju. Da bi se uskladile informacije iz vnaprejšnjega uradnega obvestila za zagotovitev, da pristojni organ v namembnem kraju prejme vse potrebne podrobnosti o pošiljki, bi bilo treba v tej uredbi določiti tudi zahteve o vsebini vnaprejšnjih uradnih obvestil glede na situacijo, v kateri se to zahteva, v skladu z Uredbo (EU) 2016/429, in pogoje, ki bi jih morali izpolnjevati proizvodi živalskega izvora, da se lahko premikajo v druge države članice, ter podrobnosti o postopkih v nujnih primerih za takšna uradna obvestila. 
            
            
               (6)Sistem TRACES je sestavni del računalniškega sistema upravljanja informacij za uradni nadzor (IMSOC), kot je določeno v členih 131 do 136 Uredbe (EU) 2017/625, zato bi bilo treba uporabljati izredne ukrepe, določene za IMSOC v skladu s pravili iz Izvedbene uredbe Komisije (EU) 2019/1715
                  6
               .
            
            
               (7)V tej uredbi je določen celovit sklop pravil, ki urejajo vidike zdravstvenega varstva živali pri premikih pošiljk proizvodov živalskega izvora iz kopenskih živali znotraj Unije, vsebino veterinarskega spričevala, ki mora biti priložen takšnim pošiljkam, in obveznosti vnaprejšnjega uradnega obveščanja. Ker je treba ta pravila uporabljati skupaj in ker so medsebojno povezana, bi jih bilo treba za njihovo lažjo uporabo, zagotavljanje preglednosti in preprečevanje podvajanja določiti v enem samem aktu in ne v več ločenih aktih s številnimi navzkrižnimi sklicevanji. To je tudi skladno s pristopom, sprejetim v Uredbi (EU) 2016/429.
            
            
               (8)To uredbo bi bilo treba uporabljati od 21. aprila 2021 v skladu z datumom začetka uporabe Uredbe (EU) 2016/429 –
            
            
               SPREJELA NASLEDNJO UREDBO:
            
            
               Člen 1
            
            
               Predmet urejanja in področje uporabe
            
            
               Ta uredba dopolnjuje pravila iz Uredbe (EU) 2016/429 glede premikov pošiljk proizvodov živalskega izvora iz kopenskih živali znotraj Unije v zvezi z:
            
            
               (a)obveznostmi izvajalcev dejavnosti pri premikih pošiljk proizvodov živalskega izvora iz kopenskih živali znotraj Unije, ki so bili proizvedeni ali predelani v obratih, obratih živilske dejavnosti ali na območjih, kjer veljajo ukrepi v nujnih primerih ali omejitve premikov, kot je določeno v členu 166(2) Uredbe (EU) 2016/429; 
            
            
               (b)zahtevami po informacijah za veterinarsko spričevalo iz člena 167(1) Uredbe (EU) 2016/429 (veterinarska spričevala);
            
            
               (c)zahtevami po informacijah za vnaprejšnje uradno obveščanje o premikih navedenih pošiljk v druge države članice iz člena 169(1) Uredbe (EU) 2016/429 (vnaprejšnje uradno obveščanje);
            
         
         
            
               (d)postopki v nujnih primerih za vnaprejšnje uradno obveščanje o premikih navedenih pošiljk iz člena 169(1) Uredbe (EU) 2016/429 v primeru izpadov električne energije in drugih motenj delovanja sistema TRACES. 
            
            
               Člen 2
            
            
               Obveznosti izvajalcev dejavnosti, ki premikajo pošiljke proizvodov živalskega izvora
            
            
               Izvajalci dejavnosti lahko pošiljke proizvodov živalskega izvora iz kopenskih živali, za katere veljajo ukrepi v nujnih primerih ali omejitve premikov iz člena 166(2) Uredbe (EU) 2016/429, znotraj Unije premikajo le, če: 
            
            
               (a)je take premike odobril pristojni organ v kraju porekla in 
            
            
               (b)pošiljke izpolnjujejo pogoje za odobritev, ki se zahteva v skladu s točko (a).
            
            
               Člen 3
            
            
               Veterinarsko spričevalo za premike pošiljk proizvodov živalskega izvora
            
            
               Poleg informacij, ki se zahtevajo v skladu s členom 168(1) Uredbe (EU) 2016/429, veterinarsko spričevalo vključuje informacije iz Priloge k tej uredbi.
            
            
               Člen 4
            
            
               Obveznosti izvajalcev dejavnosti glede informacij za vnaprejšnje uradno obveščanje o premikih pošiljk proizvodov živalskega izvora med državami članicami
            
            
               Izvajalci dejavnosti v vnaprejšnjem uradnem obvestilu pristojnemu organu države članice porekla poleg informacij, ki se zahtevajo v skladu s členom 168(1) Uredbe (EU) 2016/429, predložijo informacije iz Priloge k tej uredbi, in sicer za vsako pošiljko proizvodov živalskega izvora iz člena 1 te uredbe.
            
            
               Člen 5
            
            
               Postopki v nujnih primerih
            
            
               Pristojni organ v kraju porekla pošiljk proizvodov živalskega izvora iz člena 1 te uredbe, ki se premikajo v drugi državo članico, v primeru izpadov električne energije ali drugih motenj delovanja sistema TRACES upošteva izredne ukrepe za TRACES in nacionalne sisteme držav članic v primeru nenačrtovane ali načrtovane nerazpoložljivosti, vzpostavljene za sistem upravljanja informacij za uradni nadzor (IMSOC) v členu 46 Izvedbene uredbe (EU) 2019/1715.
            
            
               Člen 6
            
            
               Začetek veljavnosti in uporaba
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Uporablja se od 21. aprila 2021.
            
            
               Ta uredba je v celoti zavezujoča in se neposredno uporablja v vseh državah članicah.
            
         
         
            
               V Bruslju, 14.10.2020
            
            
               
                     Za Komisijo
               
               
                     Predsednica
                     Ursula VON DER LEYEN
               
               
            
         
         
            
                  
                     (1)
                  
                        UL L 84, 31.3.2016, str. 1. 
               
               
                  
                     (2)
                  
                        UL L 174, 3.6.2020, str. 64. 
               
               
                  
                     (3)
                  
                        UL L 308, 4.12.2018, str. 21.
               
               
                  
                     (4)
                  
                        UL L 18, 23.1.2003, str. 11.
               
               
                  
                     (5)
                  
                        UL L 84, 31.3.2016, str. 1.
               
               
                  
                     (6)
                  
                        Izvedbena uredba Komisije (EU) 2019/1715 z dne 30. septembra 2019 o pravilih za delovanje sistema upravljanja informacij za uradni nadzor in njegovih sistemskih komponent (uredba o IMSOC) (UL L 261, 14.10.2019, str. 37).
               
            
      
    ---documentbreak--- 
      
         
         
            
               PRILOGA
            
            
               Informacije, ki se vključijo v veterinarsko spričevalo, priloženo pri premikih pošiljk proizvodov živalskega izvora iz kopenskih živali znotraj Unije
            
            
               (a)Ime in naslov pošiljatelja in prejemnika;
            
            
               (b)ime in naslov obrata ali kraja odpreme;
            
            
               (c)ime in naslov namembnega obrata ali kraja;
            
            
               (d)opis proizvoda živalskega izvora, vključno s:
            
            
               (i)kategorijo proizvoda, kot je opredeljeno v členu 2 Delegirane uredbe (EU) 2020/687:
            
            
               –sveže meso (po potrebi z opredelitvijo kategorije);
            
            
               –mesni proizvodi;
            
            
               –ovitki;
            
            
               –surovo mleko, kolostrum in proizvodi na osnovi kolostruma;
            
            
               –mlečni izdelki;
            
            
               –jajca;
            
            
               –jajčni izdelki;
            
            
               –sestavljeni proizvodi (z navedbo sestavin živalskega izvora);
            
            
               (ii)vrsto živali, iz katere je bil pridobljen proizvod živalskega izvora;
            
            
               (iii)državo članico ali regijo porekla surovine;
            
            
               (iv)obdelavami proizvoda živalskega izvora;
            
            
               (v)oznako na proizvodu živalskega izvora, kadar se zahteva;
            
         
         
            
               (vi)krajem in datumom proizvodnje ali predelave takih proizvodov;
            
            
               (e)količina proizvodov živalskega izvora;
            
            
               (f)datum in kraj izdaje veterinarskega spričevala; ime, strokovna usposobljenost in podpis uradnega veterinarja ter žig pristojnega organa v kraju porekla pošiljke;
            
            
               (g)ime bolezni s seznama ali porajajoče se bolezni, zaradi katere so uvedene omejitve premikov v obratu, obratu živilske dejavnosti ali na območju na kraju odpreme;
            
            
               (h)podrobnosti glede izpolnjevanja pogojev za odobritev iz člena 2 te uredbe ter bodisi:
            
            
               (i) naslov in datum objave ustreznega pravnega akta, ki ga je sprejela Komisija in ki določa navedene pogoje, v Uradnem listu Evropske unije bodisi
            
            
               (ii) sklic na pravni akt ali navodilo, ki ga je odobril in objavil pristojni organ in ki določa navedene pogoje.